
Sunce je zapeklo kroz prozorsko okno dok se polja kukuruza i suncokreta nižu jedna za drugim. Deca ćute i raduju se povratku kući jedino Džeki deluje uznemireno pa skakuće Perici po krilu i trčkara od prozora do prozora.

“Džeki, smiri se sad ćemo stići kući.”, reče Perica pa ga pomiluje po vratu.

“Deco moja, jeste li se uželeli roditelja i kuće?“, upita ih majka.

“Jesmo kako nismo!”, vikne Perica pa zaroni nosić u Džekijevo krzno.

Miki i Tina se pogledaše ali ne rekoše ni reči.

Auto zavrnu u krivini pa se iznenada ukazaše obrisi krovova gradske kuće. 

Plavičaste kule na horizontu paraju letnje čelično plavo nebo. 

„Vidi Džeki“, reče Perica i okrene mu njuškicu ka prozoru, „Ovde mi živimo! Ovo je Subotica.“ 

Deca zure znatiželjno kroz prozor automobila, čini im se da su bili odsutni čitavu večnost. A u gradu je sve isto kao i svakog prethodnog leta. Vreva automobila koji trube i pretiču se dok vruć vazduh leluja u valovima iznad asfalta pa se čini kao da voze pravo u jezero na horizontu. Mnoštvo razdragane dece voze bicikle po parkovima a prskalice polivaju isušene travnjake. Grupice penzionera sede po klupama ispod krošnji gelegunja a kroz buku se prolamaju smeh i glasan razgovor.

Džeki stoji na dve  zadnje šape dok se prednjim oslanja na prozorsko okno.

“Čekaj Džeki sad ću ti otvoriti prozor da vidiš, evo ovo je naša ulica! Tu u Mačvanskoj ulici je naša kuća. Eno tamo, pogledaj!“, uperi Perica prstom u jednu od kuća pa proturi glavu kroz prozor a Džeki to odmah učini za njim. Ljubopitljive okice posmatraju radoznalo novi dom  dok mu se duge uši lelujaju na vetru. 

Ulica je veoma duga i ravna kao da joj nema kraja pa se čini da se prostire od severnog pa do južnog horizonta. 

Kućice se stisle jedna pored druge a pročelje svake krasi malena cvetna bašta. A skoro u svakoj, baš skoro u svakoj jedno, dvoje ili troje dece. 

“ Perice, vratio si se!“, dovikuje dečak sa trotoara pa stade da trči za ka kolima.

“Gde si Nino, baš sam te se uželeo!“, uzvrati mu Petar pa se stadoše grliti još kroz prozor.

Nino hoda pored auta i saopštava mu još tako u trku šta je sve propustio dok je bio na selu.

Kola se napokon zaustaviše ispred narandžaste jednospratne kuće. Perica izleti kao tane iz auta a kuče za njim.

Mama i tata odmah stadoše vaditi kofere i torbe iz gepeka: „Mihajlo, Tina uzmite svako svoje stvari pa ih ostavite u kupatilo na pranje. Perice, uzmi dete i ti tvoje. Gde li si već nestao? ”, zapita se Sonja. Vrti se i okreće a njega nigde nema, kao da je u zemlju propao.

Perica i Nino čuče uz kraj ograde komšijske kuće i maze kuče po glavi. 

“Dobio sam Džekija od Mariš neni, babine komšinice sa sela. Zar nije sladak?”, upita drugara.

Nakon par minuta začuše Sonjin glas koji ga je dozivao na večeru. Perica u istom trenu oseti glad pa se oprosti od Nina i požuri nazad svojoj kući. Kuče ne znajući šta će potrča za njim. 

“Deco dodjite prvo da vidite sobu novog člana porodice.“, pozva ih otac razdragano i krene putem ka bivšoj terasi. Deca nevoljko krenuše za njim i stadoše ispred vrata. 

„Tatarataaa!“, uzvikne Saša pa naglo otvori vrata. Deca zinuše u čudu. Soba je već bila potpuno nameštena. Unutra su već stajali bela kolevka, ormarić i komoda ukrašeni motivima iz dečijih bajki. Fotelja sa visokim naslonom je smeštena odmah pokraj kolevke dok su se plišani medvedić i žirafa kao jedini ukrasi u sobi zadovoljno kezili.

Otac stoji sa strane ponosan očekujući njihove komentare: “Nameštaj sam sam napravio. I šta kažete na ovo deco?“, upita ih dok su mu oči zračile nekom zadovoljnom toplinom.

Mihajlo onako visok, stoji i gleda ne vadeći ruke iz džepova a onda samo uzdahne i udalji se bez reči. Tina slegne ramenima: „Bolje da ste izmenili nameštaj u mojoj sobi.“, reče nezadovoljno pa i ona ode. Samo još Perica stoji u sredini sobe. Stoji i razgleda dok mu kosa 

[image: ]strši iznad ušiju. Odjednom kao da mu je došlo konačno u glavu ode do fotelje, šutne medvedića tolikom snagom da je ovaj odleteo u drugi kut sobe. Ljutitog lica se okrene i kao furija izleti napolje.

Ocu se smrači lice, ne može da se načudi svojoj deci. Šta im je svima odjedanput?

Zar se nisu on i Sonja trudili iz petnih žila da im pruže sve što se jednom detetu mora pružiti? I to je sad zahvalnost? Odakle ovaj iznenadni bes? Kad‘ je Petar došao na svet nisu se ovako ponašali. Petra još i razume, dosada je on bio najmladji i mezimac u kući pa se sada možda boji da će se to promeniti. Ali Mihajlo i Florentina, njih dvoje su već poprilično veliki i trebali bi imati više razumevanja. Saša uzdahne, gurne jednu ruku u džep a drugom se maši za kvaku na vratima.

Iako je bio poprilično razočaran reakcijom svoje dece, prizor u sobi mu ipak izmami osmeh na lice.

Za večerom svi ćute i gledaju u svoje tanjire. Čuje se samo škripa noževa po porcelanu. Sonja posmatra redom svoju decu a onda svog muža i taman da zapita nešto kad u sobu upadne dečak sa crnom kosom i okruglim naočarima. Stakla na crnim okvirima su bila toliko debela da se činilo da su mu oči sitne kao u malog miša. 

„Dodji Nino, jesi li i ti gladan? Sedi da večeraš sa nama.“, pozva ga Sonja nežnim glasom.

„Hvala vam lepo teta Sonja ali ja sam već jeo.“, reče i stavi ispred sebe plavu školsku torbu sa motivom Spajdermena. 

Perice vidi moju novu školsku torbu. Dobio sam je od mame i tate za polazak u prvi razred. Zar nije super?“, upita ga drugar očekujući njegov odgovor.

„Baš je lepa!“, uzvikne Perica pa pridje da je izbliza osmotri. Preko prednjeg dela torbe blistala se slika Spajdermena u crvenom odelu.

„Kakvu si ti torbu dobio? Pokaži mi da je vidim.“, zamoli ga drugar iz komšiluka.

„Mama, gde si ostavila torbu koju si mi kupila?“, upita mamu nestrpjivo, spreman da je smesta donese.

Mama ga pogleda zbunjeno, spusti lagano viljušku na tanjir pa jedva uspe da proguta zalogaj.

„Perice, mama je sasvim zaboravila da ti kupi torbu. Bila sam okupirana sa drugim stvarima. Izvini molim te!“, prizna ona vidno zbunjena.

Perica je gleda sa nevericom. Zar ona, njegova mama da zaboravi na njegovu torbu za polazak u prvi razred? Kako će on sada da krene u školu kada ni torbu nema? Gleda u Ninovu torbu pa u mamu a krupne oči mu se napuniše suzama. Iako se strašno ljutio na nju nije želeo da se rasplače. On stisne svoje usnice dok mu je brada izdajnički podrhtavala. Gotovo da je čuo svoje sopstveno srce kako ubrzano kuca kao kakvom uplašenom zečiću. Iznenada, on grunu u plač i odjuri kao tane iz trpezarije. Džeki podiže pogled ka mami, zalaja tri puta kao da je i on bio njome razoračan pa otrči za Pericom.

Perica odjuri u sobu uz gromoglasan topot i baci se na krevet. Čak ni ova soba nije pripadala samo njemu već je delio sa Mikijem. Kuče koje ga je sustiglo mu skoči u krilo, liže ga, njuška po glavi i cvili. Činilo se da je bar on na njegovoj strani i da želi da ga odobrovolji.

Ne podižući pogled dečak jeca i miluje svog psića po glavi.

„Džeki, bolje da smo ostali kod babe i dede. Ovaj tu se nije ni rodio a već je dobio svoju ličnu sobu potpuno opremljenu. Čak je i igračke dobio kao da će se odmah sa njima igra dok meni nije bila u stanju da kupi ni jednu običnu Spajdermen torbu. Jesi li video samo kako je lepa?“, upita ga i podiže uplakane oči ka njemu.

„Jesi li video kako ima lepo odelo sa šljokicama. I ja hoću takvu torbu, istu takvu!“

Mama pokuca na otvorena vrata: „Pero sine, da li mogu da udjem?“, upita ga Sonja bojažljivo ali ne sačeka odgovor već odmah udje i sede pored njega na krevet.

„Što pitaš kad si već i onako ušla? Mene se nisi ni setila“ Što ja nemam svoju sobu nikom ništa. On još nije ni stigao na svet a već ima sve!“, vikne ljutito na nju misleći na brata pa obriše pesnicom suze. 

Mama duboko uzdahnu, podiže ga u krilo i poljubi ga nežno u obraz: „Mama te sigurno nije zaboravila a isto tako ni Mikija ni Tinu. Vi ste moja deca i sve vas podjednako volim. Što se torbe tiče, izvini stvarno sam zaboravila da treba da je kupimo. Valjda zato što do sada nisi išao u školu pa sam to sasvim smetnula sa uma. Ali, hej tek je avgust, do škole ima još nekoliko dana. Hoćeš li mi oprostiti ako ti obećam da ćemo sutra pre podne otići da kupimo torbu?“

„Stvarno?“, poskoči Perica dok mu se neverica mogla spoznati u glasu.

„Istu takvu plavu sa Spajdermenom kao što ima Nino?”, upita pa joj uperi molećiv pogled.

Džeki se ispravi pored njega na šapice pa joj i on uperi isti takav pogled.

Sonja nije odolela a da se ne nasmeje. Ona razbaruši Perici kosu a onda pomazi i kuče po glavi.

“Istu takvu obećavam, časna indijanska reč!” 

Perica se malo odobrovolji, ionako se on nikada nije ni znao dugo ljutiti. Nije mama redovno ni izašla iz sobe a on stade da zamišlja sebe i svog najboljeg druga na svetu, Nina, kako stoje prvi školski dan u dvorištu a na ledjima im školske torbe sa likom Spajdermena. Sva deca stoje, gledaju i dive se njihovim torbama. A njih dvojica se šepure i prave važni jer niko nema tako lepe torbe kao njih dvojica. Taj prizor mu se učini tako lepim, da se naslonio na jastuče, skrstio ruke ispod glave pa dok je tako sanjario zaspi sa osmehom na licu. Džeki, takodje umoran od puta takodje zaspi sa glavom u njegovom krilu. 

Ujutro ga probudi cvrkut vrapčića koji su svili svoja gnezda na drvetu lipe u bašti. Čim je otvorio oči on razgleda oko sebe tek da se uveri gde je. 

„Dobro jutro Džeki!“, reče psiću pa ga nežno pomiluje po glavi.

„Hajde da vidimo da li se još neko probudio?“

Perica baci pogled na krevet u drugom kutu sobe kad‘ tamo Mihajlo još uvek u dubokom snu. Perica se došunja do njega da se uveri da li Miki još zaista spava, sagne se nad njegovim licem i zagolica mu nehotice svojim šiškama nos. Zagolican, Miki se počeše po  nosu pa se okrene na drugu stranu i nastavi da spava. 

Pošto nije voleo da bude sam, on otrča do Tinine sobe dok ga je Džeki pratio u stopu, kad‘ tamo i ona je još u dubokom snu.

„Šta je ovo, svi spavaju? Valjda su mama i tata već ustali!“, pomisli pa produži u sobu kod svojih roditelja.

Odškrinu oprezno vrata spavaće sobe pa se na prstima polako došunja do mesta gde se nazirao roditeljski krevet jer zbog spuštenih roletni nije video ni prst pred nosom. Oseća da oni još uvek spavaju, te zadržava dah da ih ne probudi. Džeki se šunja za njim pa zastane i on istovremeno kad i Perica i viri iza njegovih nogu. Nije mogao da veruje da oboje još uvek spavaju. On se nagne mami iznad lica ali mama čvrsto spava. Ruka joj visi sa kreveta dok joj je duga kosa prekrila oči. Pericu spopade neki čudan strah da se mama neće tako skoro probuditi pa ga nešto stegnu oko srca. Šta ako zbog nje zakasne pa neko drugi kupi njegovu torbu?

“Mama!“, dreknu Perica iz čitavog glasa, „ustani, zakasnićemo u knjižaru!”, pa čim to izreče skoči hitro na krevet i stade mamu drmusati obema rukama.

Mama se trže kao vojnik kad zasvira truba, poskoči i sedne u istoj sekundi. 

“Ko, šta je bilo?“, upita ona u bunilu, ne znajući ni gde je, ni šta se dogodilo.

„U kakvu knjižaru?”

“Šta u kakvu knjižaru? Zar si već zaboravila od juče a obećala si mi da ćemo ujutro otići da kupimo školsku torbu! Jel‘ hoćeš da idem u školu ili nećeš?”, upita je sada već pomalo ljutito.

“Hoću Perice, kako neću! Nego koliko je sati?“, upita ga i protegne ruku do sata koji je stajao na noćnom ormariću.

“Tek je sedam sati, imamo vremena koliko god hoćeš. Niko neće ovako rano u knjižaru.“ – reče mu mati pospano.

“A šta ako ipak neko ode? Šta ako neko ode pre nas i kupi spajdermen torbu i za mene ne ostane ni jedna jedina?  Jesi li sama rekla baka Olji da ne vole svi da spavaju tako dugo kao ti? Šta ako neko kao komšinica Biserka i njena Krofnica...”

“Robert! On se zove Robert. Ne kaže se za dečaka Krofnica, to je uvredljivo. Njegovo ime je Robert.“- ispravi ga Sonja.

„Roberta svi zovu Krofnica! Baš svi!“, reče Perica ne zadržavajući se na njenoj primedbi.

„Šta ako odu rano Krofnica i njegova mama.  Za nju si rekla da ide u pekaru da kupi masan burek rano zorom u šest sati pre no što se normalni ljudi probude. Šta ako oni ustanu i kupe moju torbu? Šta ćemo onda, ha?”, bi Perica uporan.

“Eto ni ti ne znaš šta ćemo onda. Hajde, požuri mama, nemoj biti lenja. Obećala si mi!”, nije dečak popuštao.

Mama nerado ustade, ali šta će nije imala drugog izbora. Znala je da je Perica neće ostaviti na miru dok mu učini po volji. Uostalom, sama je kriva što je u potpunosti zaboravila na torbu a detetu je potrebna već za koji dan. Šta je tu je, morala je da ustane.

“Dobro, evo ustajem ali budi tih, ne moramo probuditi čitavu kuću. Idemo da popijem prvo kafu a ti vruć kakao pa onda idemo.“

Mama sidje niz stepenice a Petar i Džeki je slediše u stopu. Valjda se Perica plašio da će ona opet gubiti vreme ako je pusti sa očiju.

Dok je on pio kakao, skuvala je sebi kafu i sipala kučetu mleko u tanjirić.

“Dobra kuca!“, reče mu Sonja i pomazi ga po glavi.

„Dok smo mi u kupovini a ti čuvaj kuću.”, naredi mu.

Džeki kao da je razumeo podiže na tren glavu i pogleda je svojim sitnim smedjim očima.

“Mama, hoćeš li već, zakasnićemo?”

„Ja sam završila. Čim ti popiješ kakao krećemo.“

Perica gleda u svoju šolju, nešto mu se danas ne pije kakao a on bi da krene.

Čim je mama ustala da opere svoju šolju on krišom tiho prospe kakao u Džekijevu zdelicu.

„Pomozi mi Džeki! Spasi me samo ovaj put da krenemo što pre.“, došapne tiho psiću.

„Jesi li šta rekao, nisam te čula?“, upita ga Sonja.

„Nisam, pričam nešto sa Džekijem.”

Mati se nasmeši i pogleda obojicu nežnim pogledom. Bi joj neizmerno drago što je Perica pronašao svog ličnog kućnog ljubimca.

Nakon desetak minuta izadjoše oboje obučeni. Sedoše u Yuga i za desetak minuta stigoše do knjižare.

Kad tamo nepregledna kolona već stoji ispred knjižare. Ulaz se ne vidi od mase ljudi samo se nazire natpis iznad vrata.

„Bože mili, šta je sad‘ ovo?”, gundja Sonja nervozno. Na ovakvu gužvu uopšte nije računala. Bar ne ovako rano jutrom.

„Jesam li ti rekao da će svi navaliti da kupe stvari za školu.“, prekori je Perica sasvim zabrinut.

Od brige nesvesno steže njenu ruku, nervozno zagrize u donju usnicu pa neprestano izviruje čas levo pa desno,kao da hoće da što bolje proceni sa koje strane može brže da dopre do knjižare.

Ljudi se guraju oko vrata, poneki viču a poneki  čak i ljutito psuju. Neki su došli  sami dok su pojedini poveli decu sa sobom. Oni koji su uspeli da udju i kupe šta im treba, drže kese iznad glave i guraju se kroz gomilu da izadju.

Sonja pokušava da se progura kroz gomilu, stiskaju je tudje torbe i laktovi ali se gura napred i ne ispušta Pericinu ruku. On opet onako sićušan zaostaje iza ljudi koji ga naprosto guše, gaze po nogama i lupaju ga laktovima u lice. Čak ga je i ogrebala metalna šnalica sa torbice  jedne visoke gospodje u ljubičastoj haljini. Ali on se drži hrabro iako je mama već odmakla napred i ispustila ga iz ruku. On se doseti pa se saže koliko je mogao i provuče se izmedju mnogobrojnih nogu do mame. I tako jednom, dva puta, tri puta pa onda zastade. Dalje ne može. On bi da se provuče ali ne ide. Kao da ga taj živi zid sprečava u tome. Pokušava dole, levo, desno ali ni makac ne može iz gomile. Stisli ga sa svih strana kao sardinu u konzervi. Podiže glavu a u istom momentu mu se nešto lepljivo i mokro zalepi za obraz. Perica podiže glavu, kad‘ ono Krofnica sa lizalicom u ruci stoji ispred njega.

Fuj odvratno!“, zgrane se Perica pa rukavom obriše pljuvačku sa lica. 

Dečak jarko crvenih obraza, spojenog tela i glave mu se nasmeši: “I ti ideš u školu?”, upita ga pa vrati lizalicu u usta.

“Krofnica! Tačno sam znao.”, promrmlja u sebi i cimne mamu za ruku. 

Upravo se od ovoga bojao, da će Krofnica stići pre njega i zgrabiti njegovu spajdermen torbu. Ali on to neće dozvoliti pa se on saže skoro do betona i provuče izmedju nogu i tako konačno stiže do pulta u knjižari.  Iza sebe začu mamin glas: „Izvinite molim vas! Izvinite, moj sin je tamo napred. Bojim se da se ne izgubi. Izvinite gospodjo i vi, nisam htela da vas gurnem.”, izvinjava se Sonja svakom redom.

„Kako vas nije sram?“, upita je jedan stariji čovek sa slamnatim šeširom.

„Misli da je pametna a mi smo svi budale što stojimo tu sat vremena i guramo se “, progovori žena u šarenoj  letnjoj haljini.

Sonja se gura i ne obazire se na pogrde u gomili,, Plaši se da neko u gomili ne stisne Pericu i da ga ne povredi. Kad je konačno uspela da se progura kroz uzavrelu i nervoznu gomilu ona zgrabi Pericu za ruku: „Da nisi više mrdnuo od meine! Ako se budeš više pomerio i za milimetar gomila će nas rastrgati.”

„Ako budete čekali u redu kao svi drugi ljudi to se neće dogoditi.”, dobaci joj jedan čovek sa ispupčenom jabučicom na vratu.

Sonja čeka u prvom redu da prodavačica usluži mušterije koje su stajale ispred njih. Oboje spaziše  još jednu jedinu spajdermen torbu na polici. 

„Ovo nije ni ispalo tako loše!“, pomisli Sonja.

„Dobro je ipak što se Perica progurao jer tamo je još samo jedna jedina torba. Neko bi je sigurno već kupio dok bi mi stigli na red.”

Stoje oni tako i slušaju koliko svesaka A4 i A5 formata, koliko na kocke, koliko na linije treba mušteriji ispred njih. Čini se da listi  nema kraja jer prodavačica trči po bojice drvene, vodene, po knjige pa ponovo po kajdanku. Ali cilj je tako blizu, ovo malo će već nekako da izdrže. Jeste da su Pericu stisli ljudi koji čekaju oko njega ali još malo  pa će i ovo proći. Samo da uzmu i plate torbu pa mogu da se mirno vrate kući.

U tom momentu jedna od prodavačica istrči iz kuta: “Evo gospodjo! Sačuvali smo vam torbu, izvolite.“, reče sa osmehom i pruži spajdermen torbu nekoj ženi u gomili. Jedna ženska ruka se ispruži, zgrabi torbu za tregere i nestade u pravcu vrata.

„Kako se usudjujete da je prodate nekom preko reda?“, podvikunu Sonja iznervirano.

„I to baš vi kažete?”, podsmehne se visoki čovek sa isturenom jabučicom na vratu.

„Vidi ko se žali!“, začu se podsmešljivi komentar iza njihovih ledja.

Perica koji je dotle stajao ukočen od iznenadjenja, brizne u plač takvom jačinom da su svi ućutali pa proviruju da izvide šta se to tamo dešava. 

„Mi smo došli samo zbog te torbe.“, pokuša Sonja iznervirano da objasni prodavačici.

„Kako ste mogli samo tako da je prodate?“

„Jako mi je žao gospodjo ali žena je torbu još prošle nedelje isplatila samo nije imala vremena da je preuzme. Inače je torba pravi hit ove godine. Imali smo deset takvih i sve smo ih u istom trenu prodali. Ali pitajte gospodju, možda vam je proda za dobru cenu.”, da joj prodavačica savet.

Sonja se zamisli na tren pa zgrabi Pericu za ruku i stade ga snažno vući za sobom u pravcu vrata.

„Sklanjajte se, ona histerična izlazi.”, reče neko u gomili.

Ljudi se pomeriše koliko su mogli da joj omoguće prolaz iako to i nije bilo tako jednostavno u tolikoj gužvi.

Sonja stoji ljutito na ulici, osvrće se levo, desno ali nigde ne vidi onu gospodju što joj je zgrabila torbu ispred nosa. 

„Mama, tamo!”, viče Perica i uperi prst u pravcu dve žene. Obe stajaše pokraj pešačkog prelaza te veselo čavrljaju. Jedna od njih drži torbu u ruci. 

„Gospodjo, drago mi je što sam vas sustigla. Da li biste mi prodali?“, a u tom trenu se žena okrete a Sonja ostade u šoku.

„Mama?“, ostade ona zapanjena. 

„Baka Olja, baka Olja!“, viče Perica pa poleti baki u zagrljaj.

„Otkada te nisam video!”

„Pile bakino i ja nisam tebe odavno videla. Kako si najdraže unuče bakino?”

„Sada sam opet dobro jer vidim da si mi bar ti kupila torbu. Malopre sam bio još tužan. Ti si najbolja baka na svetu.”, reče pa poljubi baku zahvalno u obraz.

Sonja se nagne nad njom i došapne joj: „Mama, spasila si mi život! Sprečila si jednu pravu malu katastrofu.”

„Zato sam ja tu! Znala sam da imaš posla preko glave pa sam pretpostavila da nećeš stići da pripremiš stvari na vreme.”, reče elegantna gospodja u mantilu sa šarama leoparda. 

„Kada ćeš doći na par dana kod baka Olje na Palić? Nisi već davno bio kod nas.”

„A jel‘ može i Nino?“, upita je dok je stiskao torbu u ruci.

„Zašto ne bi mogao?”, odgovori mu baka.

„Nećemo vući ceo komšiluk!”, podviknu Sonja na svog sina.

[image: ]

„Šta ceo komšiluk? Nino je tako mali i mršav, i ne jede puno.”, stade Perica da se opravdava. 

„Ma ne smetaju meni deca. Ne bih ja postala profesorica da ne volim decu, jel tako Perice?“

„Tako je, kod bake je uvek puno dece kada sam tamo. Ona njima drži časove a daje im i kolače da bolje uče.“

„Aha!“, promrmlja Sonja.

„Trenutno bih i ja mogla podneti nešto slatko. Baš sam gladna.“

„Idemo onda u poslastičarnicu na sladoled a ti naruči neki kolač. Baka časti.”, reče baka Olja pa zgrabi ćerku pod ruku. 

Gospodja koja je čavrljala sa bakom dok nisu naišli upita: „Koliko još imate do porodjaja, jeste li se već odlučili za neko ime?

„Ah, ima još dosta vremena za to. Termin je tek u decembru ali jedno je sigurno, biće to neko starinsko ime. Neko onako baš tradicionalno, kao imena koja su nekada naši stari davali. To je opet u veoma u trendu.“, nasmeši se Sonja vešto izbegavajući da otkrije kakvo će ime dobiti beba.

„Sladoled, sladoled, ja hoću sladoled!”, stade Perica da skače sa torbom na ledjima jer mu je čitav taj razgovor već pomalo dojadio. 

Sonja i baka Olja se uhvatiše pod ruku pa gledaju za Pericom dok trčkara ispred njih ne ispuštajući svoju novu torbu iz ruku.

“Bože, kako je samo još malen! Tek će devetog septembra napuniti šest godina a već mora u šolu. To je prerano ako meine pitaš.”, mrmlja Sonja posmatrajući sina zabrinuto.

“ Ništa se ti ne sekiraj. Ako su druga deca preživela onda će zasigurno i naš Pero. Nije on izdeljan od najmekšeg drveta na svetu! Samo pitanje je hoće li njega preživeti ostali?”, reče baka tihim glasom kako je Pero ne bi čuo. Na samu pomisao se obe stadoše kikotati.

Čim su stali

